Polisie soek nóg ŉ man ná gru-moord gemeenskap rukTanya Wiers. Wiers se seun het Dinsdag omstreeks 14:30 op sy ma se naakte liggaam afgekom toe hy van die skool af tuis gekom het. Wiers het verskeie steekwonde aan haar nek en onder die ken gehad asook verdedigingswonde aan haar hand. Haar oë is met ŉ onbekende skerp voorwerp verwyder. ŉ 25-jarige verdagte is die aand ná die moord in hegtenis geneem. Die verdagte het na bewering in die buurt gewerk en van die items wat tydens die moord uit die huis gesteel is, is glo in sy besit gevind. Juwele, ŉ tabletrekenaar en ŉ selfoon is uit die huis gesteel. Die verdagte sal na verwagting Donderdag in die hof verskyn. Brig. Motlafela Mojapelo, woordvoerder van die polisie, het Woensdag aan Maroela Media gesê die polisie is op soek na ŉ man wat hulle in die ondersoek na Wiers se moord kan bystaan. “Die persoon het vir die gesin gewerk en ons glo hy sal ons kan bystaan met meer inligting oor wat gebeur het.” Inwoners van Sterpark het intussen aan Maroela Media gesê hulle leef in vrees. “Misdaad neem regtig toe hier in Pietersburg en ons is bang. Ons hoor ook al hoe meer van kapings en dan is dit net hier en daar ŉ klein nuusberig en dan is dit die volgende dag weer vergete.”